กฎกระทรวง ฉบับที่ 3 (พ.ศ. 2522) ออกตามความในพระราชบัญญัติยาเสพติดให้โทษ พ.ศ. 2522
กฎกระทรวง
กฎกระทรวง
ฉบับที่ ๓ (พ.ศ. ๒๕๒๒)
ออกตามความในพระราชบัญญัติยาเสพติดให้โทษ
พ.ศ. ๒๕๒๒[๑]
 

อาศัยอำนาจตามความในมาตรา ๖
มาตรา ๒๐ มาตรา ๒๒ มาตรา ๒๓ มาตรา ๒๙ (๑) มาตรา ๓๐ (๑) มาตรา ๓๑ (๑) มาตรา ๓๕
และมาตรา ๖๒ แห่งพระราชบัญญัติยาเสพติดให้โทษ พ.ศ. ๒๕๒๒ รัฐมนตรีว่าการกระทรวงสาธารณสุขออกกฎกระทรวงไว้
ดังต่อไปนี้

ข้อ ๑
ผู้ใดประสงค์จะขอรับใบอนุญาตผลิต จำหน่าย
นำเข้าหรือส่งออกซึ่งยาเสพติดให้โทษในประเภท ๓ ให้ยื่นคำขอตามแบบ ย.ส. ๑๒
ท้ายกฎกระทรวงนี้พร้อมด้วยหลักฐานตามที่ระบุไว้ในแบบ ย.ส. ๑๒

ข้อ ๒ ใบอนุญาตผลิต
จำหน่าย นำเข้าหรือส่งออกซึ่งยาเสพติดให้โทษในประเภท ๓ ให้ใช้แบบ ย.ส. ๑๓
ท้ายกฎกระทรวงนี้

ข้อ ๓
ผู้รับอนุญาตนำเข้าหรือส่งออกซึ่งยาเสพติดให้โทษในประเภท ๓
ผู้ใดประสงค์จะขอรับใบอนุญาตนำเข้าหรือส่งออกแต่ละครั้งซึ่งยาเสพติดให้โทษในประเภท
๓ ให้ยื่นคำขอทุกครั้งที่จะมีการนำเข้าหรือส่งออก โดยให้ยื่นคำขอตามแบบ ย.ส. ๑๔
ท้ายกฎกระทรวงนี้

ข้อ ๔
ใบอนุญาตนำเข้าหรือส่งออกแต่ละครั้งซึ่งยาเสพติดให้โทษในประเภท ๓ ให้ใช้แบบ
ย.ส. ๑๕ หรือแบบ ย.ส. ๑๖ ท้ายกฎกระทรวงนี้ แล้วแต่กรณี

ข้อ ๕
ให้ผู้รับอนุญาตผลิต จำหน่าย นำเข้าหรือส่งออกซึ่งยาเสพติดให้โทษในประเภท ๓
ปฏิบัติดังนี้
(๑) จัดทำป้ายด้วยวัตถุถาวร
ขนาดกว้างและยาวไม่น้อยกว่า ๑๐ x ๖๐ เซนติเมตร
และมีข้อความเป็นภาษาไทยว่า สถานที่ผลิตจำหน่าย
นำเข้าหรือส่งออกซึ่งยาเสพติดให้โทษในประเภท ๓ แล้วแต่กรณี
ขนาดตัวอักษรสูงไม่น้อยกว่า ๓ เซนติเมตร
(๒) จัดทำบัญชีรับจ่ายยาเสพติดให้โทษเสนอต่อเลขาธิการเป็นรายเดือน
และรายปีตามแบบ ย.ส. ๑๗ และแบบ ย.ส. ๑๘ ท้ายกฎกระทรวงนี้
บัญชีรับจ่ายยาเสพติดตาม(๒)
ให้จัดทำเป็นสองฉบับ
ฉบับหนึ่งให้เสนอต่อเลขาธิการภายในสามสิบวันนับแต่วันสิ้นเดือนหรือสิ้นปี
แล้วแต่กรณี อีกฉบับหนึ่งพร้อมด้วยเอกสารหลักฐานเกี่ยวกับการรับจ่ายยาเสพติดให้โทษที่ได้ลงรายการในบัญชีดังกล่าวให้เก็บรักษาไว้
ณ
สถานที่ที่กำหนดไว้ในใบอนุญาตมีกำหนดห้าปีนับแต่วันที่ลงรายการครั้งสุดท้ายในบัญชี

ข้อ ๖
ผู้รับอนุญาตผลิต จำหน่าย นำเข้าหรือส่งออกซึ่งยาเสพติดให้โทษในประเภท ๓ ผู้ใดประสงค์จะขอต่ออายุใบอนุญาต
ให้ยื่นคำขอตามแบบ ย.ส. ๑๙ ท้ายกฎกระทรวงนี้ พร้อมด้วยหลักฐานตามที่ระบุไว้ในแบบ
ย.ส. ๑๙
การอนุญาตให้ต่ออายุใบอนุญาต
ผู้อนุญาตจะแสดงไว้ในรายการต่ออายุในใบอนุญาตเดิม
หรือจะออกใบอนุญาตตามแบบใบอนุญาตเดิมให้ใหม่ก็ได้

ข้อ ๗ ผู้รับอนุญาตผลิต
จำหน่าย นำเข้า หรือส่งออกซึ่งยาเสพติดให้โทษในประเภท ๓
ผู้ใดประสงค์จะขอรับใบแทนใบอนุญาต ให้ยื่นคำขอตามแบบ ย.ส. ๒๐ ท้ายกฎกระทรวงนี้
ใบแทนใบอนุญาตให้ใช้ตามแบบใบอนุญาตเดิม แต่ให้กำกับคำว่า ใบแทน
ไว้ที่ด้านหน้าด้วย

ข้อ ๘
การยื่นคำขอตามกฎกระทรวงนี้ ให้ยื่น ณ กองควบคุมวัตถุเสพติด
สำนักงานคณะกรรมการอาหารและยา กระทรวงสาธารณสุข
เว้นแต่การขออนุญาตจำหน่ายที่ขอจำหน่ายในจังหวัดอื่นนอกจากกรุงเทพมหานคร ให้ยื่น ณ
สำนักงานสาธารณสุขแห่งจังหวัดนั้น


ให้ไว้ ณ วันที่ ๑๙ พฤศจิกายน พ.ศ. ๒๕๒๒
บุญสม มาร์ติน
รัฐมนตรีว่าการกระทรวงสาธารณสุข
หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากมาตรา ๒๐ มาตรา ๒๒ มาตรา ๒๓ และมาตรา ๓๕ แห่งพระราชบัญญัติยาเสพติดให้โทษ
พ.ศ. ๒๕๒๒ บัญญัติว่า การขอรับใบอนุญาตผลิต จำหน่าย นำเข้า
หรือส่งออกซึ่งยาเสพติดให้โทษในประเภท ๓ การออกใบอนุญาต การขอต่ออายุใบอนุญาต
การขอรับใบแทนใบอนุญาตและการออกใบแทนใบอนุญาต ให้เป็นไปตามหลักเกณฑ์
วิธีการและเงื่อนไขที่กำหนดในกฎกระทรวง และมาตรา ๖๒
แห่งพระราชบัญญัติดังกล่าวบัญญัติให้ผู้รับอนุญาตจัดทำบัญชีรับจ่ายยาเสพติดให้โทษตามแบบที่กำหนดในกฎกระทรวง จึงจำเป็นต้องออกกฎกระทรวงนี้

สุกัญญา/ผู้จัดทำ
๒๒ เมษายน ๒๕๕๒

ก้องเกียรติ/ผู้จัดทำ
๓๐ เมษายน ๒๕๕๒

ธนวัชร/ปรับปรุง
๑๔
กรกฎาคม ๒๕๖๐



























[๑]
ราชกิจจานุเบกษา
เล่ม ๙๖/ตอนที่ ๒๐๖/ฉบับพิเศษ หน้า ๑๔/๑๔ ธันวาคม ๒๕๒๒